એમના બોલવા પરથી એમણે શરીરને જેટલું કસ્યું હતું, તેટલી જીભને કસી નહોતી એમ દેખાઈ આવ્યું. કસરત એમને કરતાં આવડતી પણ એ વિષે બોલતાં બહુ ફાવતું હોય એમ લાગ્યું નહિ. એમણે મારા માટે થોડાંક સ્તુતિવચનો કહીને પછી ઉમેર્યું, ‘અમારા કેટલાક ભાઈઓને લાગતું’તું કે કોઈ કસરતબાજને મહેમાન તરીકે બોલાવવા, પણ અમે આ ભાઈના પર પસંદગી ઉતારી. એમણે આવીને અમને મજા કરાવી. પણ એમનું શરીર જોઈને અમને દયા આવે છે. એમણે નાનપણમાં જો કસરત કરી હોત, તો એ પણ મારા જેવા મજબૂત અને સંગીન બનત.